म्यानचेस्टर सिटीलाई लिगकप
म्यानचेस्टर सिटीले आइतबार राति वेम्बलीमा आर्सनललाई सजिलै ३–० ले हराएर लिगकप जितेको छ । व्यवस्थापकमा पेप ग्वार्डिओला आएयता सिटीले जितेको यो पहिलो उपाधि हो । 
लन्डन — म्यानचेस्टर सिटीले आइतबार राति वेम्बलीमा आर्सनललाई सजिलै ३–० ले हराएर लिगकप जितेको छ । व्यवस्थापकमा पेप ग्वार्डिओला आएयता सिटीले जितेको यो पहिलो उपाधि हो । त्यस जितमा सिटीका लागि तीन अनुभवी खेलाडी गोल गरे । उसले पाँचौं पल्ट उपाधि जित्नका लागि सर्जियो एगुरो, भिन्सेन्ट कोम्पनी र डेविड सिल्भाले गोल गरे । सिटीले भन्दा अब लिभरपुलले मात्र बढी अवसरमा लिगकप जितेको छ । विगनसँग अप्रत्यासित रूपमा पराजित हुँदै एफएकपबाट बाहिरिएयता सिटीले अहिलेको उपाधि चुमेको हो । ‘यो महत्त्वपूर्ण उपाधि रह्यो,’ ग्वार्डिओलाले भने, ‘हामी यो उपलब्धीमा खुसी छौं । यो सपलता सिटीका सबै समर्थकलाई समर्पित छ । खेलको सुरुमा केही समयबाहेक हामीले निकै राम्रो फुटबल खेल्यौं ।’